- P R I J E D L O G -

Na temelju članka 47. stavak 6. Zakona o prijevozu u cestovnom prometu („Narodne novine“, broj 41/18 i 98/19) i članka 28. Statuta Općine Pitomača („Službene novine“ Općine Pitomača, broj 2/13 - pročišćeni tekst, 2/15. i 1/18), Općinsko vijeće Općine Pitomača, na \_\_. sjednici održanoj dana \_\_\_\_\_\_\_\_2020. godine, donijelo je sljedeću

***O D L U K U***

***o autotaksi prijevozu na području općine Pitomača***

***Članak 1.***

Ovom Odlukom utvrđuju se uvjeti, organizacija i način obavljanja autotaksi prijevoza na području općine Pitomača, lokacije i opremljenost autotaksi stajališta, način njihova korištenja, visina naknade za izdavanje dozvole za obavljanje autotaksi prijevoza te oblik i sadržaj dozvole.

***Članak 2.***

Autotaksi prijevoz je djelatnost javnog prijevoza putnika koja se obavlja osobnim automobilom kategorije M1, ako se jedan putnik ili povezana skupina putnika ukrcava na jednom ili više mjesta, a iskrcava samo na jednom drugom mjestu, a takav prijevoz se obavlja na temelju jedne narudžbe i uz plaćanje jedne naknade za obavljeni prijevoz određene taksimetrom ili elektroničkom aplikacijom iz koje su putniku unaprijed vidljivi maksimalna cijena i planirana ruta putovanja prema unaprijed poznatim uvjetima, pri čemu je narudžba prijevoza realizirana pozivom, elektroničkom aplikacijom ili neposredno kod vozača i koja nema obilježja drugih oblika prijevoza putnika.

***Članak 3.***

Autotaksi stajališta su određena i uređena mjesta na kojima stoje autotaksi vozila i primaju se putnici.

Autotaksi stajališta na području općine Pitomača određuju se posebnom odlukom Općinskog načelnika.

***Članak 4.***

Autotaksi stajalište obilježava se zakonskom vertikalnom i/ili horizontalnom signalizacijom.

Na stajalištu mora biti vidno istaknut broj telefona na koji se može pozvati autotaksi vozilo.

Troškove uređivanja, održavanja i označavanja autotaksi stajališta na javnim površinama snosi Općina Pitomača.

***Članak 5.***

Na autotaksi stajalištu ne smije stajati više vozila nego što ima obilježenih mjesta za vozila i na istome ne smiju parkirati druga vozila.

Stajališna mjesta na autotaksi stajalištu dodjeljuju se korisnicima dozvole, uz godišnju naknadu za korištenje u iznosu od 750,00 kuna (sedamstopedeset kuna).

Naknadu iz stavka 2. ovog članka autotaksi prijevoznik dužan je uplatiti u korist proračuna Općine Pitomača.

***Članak 6.***

Pravne i fizičke osobe - obrtnici koji obavljaju autotaksi prijevoz, isključivo radi zaustavljanja u svrhu ukrcaja i iskrcaja putnika mogu koristiti stajališta namijenjena za vozila javnog prijevoza i autotaksi stajališta.

***Članak 7.***

Dozvolu za obavljanje autotaksi prijevoza rješenjem izdaje Jedinstveni upravni odjel Općine Pitomača, isključivo pravnoj i fizičkoj osobi - obrtniku koji ima važeću licenciju za obavljanje autotaksi prijevoza u unutarnjem cestovnom prometu u trenutku predaje zahtjeva za izdavanje dozvole.

Najviša naknada za izdavanje dozvole ne može biti viša od 1/10 prosječne mjesečne isplaćene neto plaće u pravnim osobama u Općini Pitomača, za posljednji mjesec za koji su objavljeni podaci, a koji prethodi podnošenju zahtjeva za izdavanje dozvole.

Visina naknade za izdavanje dozvole za obavljanje autotaksi prijevoza putnika na području općine Pitomača određuje se posebnom odlukom Općinskog načelnika.

Naknadu iz stavka 2. ovog članka autotaksi prijevoznik dužan je uplatiti u korist proračuna Općine Pitomača prije izdavanja dozvole.

Dozvola se izdaje na rok od pet godina, a najdulje do dana isteka licencije.

Dozvola nije prenosiva i može je koristiti samo prijevoznik kojem je izdana.

Zahtjev za obnovu dozvole podnosi se najkasnije dva mjeseca prije isteka roka njezina važenja.

***Članak 8.***

Obrazac dozvole je bijele boje, pravokutnog oblika i tiska se u formatu A4.

Obrazac dozvole sadrži:

- grb Republike Hrvatske,

- naziv: Republika Hrvatska, Virovitičko-podravska županija, Općina Pitomača, Jedinstveni upravni odjel,

- naziv koji glasi: Dozvola za obavljanje autotaksi prijevoza,

- područje na kojem će se autotaksi prijevoz obavljati,

- broj dozvole koji čini redni broj / godina upisa u upisnik,

- ime i prezime, odnosno naziv i sjedište pravne ili fizičke osobe na koju izdana dozvola glasi,

- rok važenja izdane dozvole,

- klasu i urbroj izdane dozvole,

- mjesto i datum izdavanja dozvole,

- pečat i potpis pročelnika Jedinstvenog upravnog odjela.

***Članak 9.***

Ova Odluka stupa na snagu osmi dan od dana objave u „Službenim novinama“ Općine Pitomača.

KLASA: 340-01/20-01/

URBROJ: 2189/16-20-1

Pitomača, \_\_\_\_\_\_\_ 2020.

OPĆINA PITOMAČA

OPĆINSKO VIJEĆE

PREDSJEDNIK:

Rikard Bakan,mag.oec

**Obrazloženje:**

Člankom 47. stavak 6. Zakona o prijevozu u cestovnom prometu („Narodne novine“, broj 41/18 i 98/19) propisano je da jedinica lokalne samouprave može donijeti propis kojim se utvrđuju uvjeti, organizacija i način obavljanja autotaksi prijevoza na svom području, lokacije i opremljenost autotaksi stajališta, način njihova korištenja, visina naknade za izdavanje dozvole za obavljanje autotaksi prijevoza te oblik i sadržaj dozvole.

Člankom 47. stavak 7. istog Zakona propisano je da najviša naknada za izdavanje dozvole ne može biti viša od 1/10 prosječne mjesečne isplaćene neto plaće u pravnim osobama na području jedinice lokalne samouprave, za posljednji mjesec za koji su objavljeni podaci, a koji prethodi podnošenju zahtjeva za izdavanje dozvole. Visina naknade za izdavanje dozvole za obavljanje autotaksi prijevoza putnika na području općine Pitomača određuje se posebnom odlukom Općinskog načelnika.

S obzirom na sve navedeno, a temeljem iskazanog interesa, predlaže se donošenje predmetne Odluke.